tråd
Tråd, inden for metalbearbejdning halvfabrikata, som almindeligvis fremstilles ved bearbejdningsprocesser som strengpresning (se ekstrudering), trækning eller valsning. Metaltråd antager oftest cirkulært tværsnit, og betegnelsen tråd benyttes almindeligvis for diametre under 20 mm. Metaltråd kan videreforarbejdes til fx fjedre, elartikler som kabler og ledninger samt søm og skruer. 
Andre anvendelser af tråd er bl.a. som klavertråd, pigtråd og trådhegn. Disse trådtyper leveres i forskellige hårdhedsgrader og kan være overtrukket med zink, kobber eller plast eller være overfladebehandlet ved fx en galvanisering. 
Metaltråde kan også forarbejdes til metalnet, fx trådnet eller sigtenet, som er fremstillet af trådtykkelser mindre end 1 mm. Trådnet fremstillet ved fletning er billigere end net fremstillet ved punktsvejsning.